b'\n_START_ARTICLE_\nHestejordene\n_START_PARAGRAPH_\nHestejordene er et omr\xc3\xa5de i skogen mellom R\xc3\xb8dtvet og Linderud i Oslo. Det er et bakkete landskap med bekkedaler og enger, og ligger p\xc3\xa5 de tidligere R\xc3\xb8dtvet og Linderud g\xc3\xa5rders grunn. Jordbruket i dette omr\xc3\xa5det tok slutt p\xc3\xa5 1960-tallet, omtrent samtidig med at R\xc3\xb8dtvet og Linderud ble bebygd. R\xc3\xb8dtvet g\xc3\xa5rd var i drift helt fram til 1956, og det er alts\xc3\xa5 ikke lenge siden omr\xc3\xa5det var preget av aktiv g\xc3\xa5rdsdrift, blant annet med beite. Her g\xc3\xa5r turvei og flere stier, og omr\xc3\xa5det er mye brukt av lokalbefolkningen. _NEWLINE_Omr\xc3\xa5det regnes som verdifullt fordi det er ett av f\xc3\xa5 gjenv\xc3\xa6rende minner om Akers kulturlandskap f\xc3\xb8r byekspansjonen, og det er i tillegg det eneste av sitt slag som ligger innenfor markagrensa. P\xc3\xa5 Hestejordene finner man blant annet mange levninger etter steinbrudd (dagbrudd), tufter etter husmannsplasser, og spor av ulike typer jordbruk. Den ganske \xc3\xa5pne l\xc3\xb8vskogen gj\xc3\xb8r ogs\xc3\xa5 at omr\xc3\xa5det er et godt sted for fugleelskere - man antar at for eksempel b\xc3\xb8ksanger og gulsanger hekker her. _NEWLINE_Steinbruddene i dette omr\xc3\xa5det ble ofte drevet som tilleggsn\xc3\xa6ring for sm\xc3\xa5b\xc3\xb8nder, s\xc3\xa6rlig p\xc3\xa5 slutten av 1800-tallet, da Oslo by hadde en voldsom vekst i byggebransjen. Flere steder p\xc3\xa5 Hestejordene kan man se spor etter slik steindrift._NEWLINE_I 2007 ble det lagt fram en skj\xc3\xb8tselsplan for omr\xc3\xa5det, utarbeidet i et samarbeid mellom Lillomarkas venner, Sand\xc3\xa5s Vel og Natur Videreg\xc3\xa5ende skole. M\xc3\xa5let med denne skj\xc3\xb8tselsplanen var \xc3\xa5 holde jordene og skogen omkring \xc3\xa5pne og beholde omr\xc3\xa5det attraktivt for lokalbefolkningen, samtidig som naturmangfold og kulturminner ble ivaretatt. Tiltak i tillegg til hogst og rydding var blant annet at det ble satt ut beitedyr - hester og kyr - hver sommer for at gjengroingen skulle begrenses. Et mer langsiktig m\xc3\xa5l var \xc3\xa5 s\xc3\xb8rge for vernestatus for Hestejordene. Dugnadsarbeidet har f\xc3\xb8rt til at biomangfoldet har blitt bevart og til dels reetablert.'